# **ጽሑፋዊ ሓበሬታ - ቅልጡፍ ትእዛዝ ድሕንነት ማሕበረሰብ ቤት ትምህርቲ**

**ቅልጡፍ ትእዛዝ ድሕንነት ማሕበረሰብ ቤት ትምህርቲ እንታይ እዩ ዝሰርሕ?**

ከም ርእሰ መምህራን፣ ክፍሊ ትምህርቲ፣ ስልጠና ዝህቡ ሰራሕተኛታት ዝኣመሰሉ ገሊኦም ሰባት 'ስልጣን እተዋህቦም ሰባት' ተባሂሎም ይጽውዑ እዮም። ናብ ቤት ትምህርቲ ኽትከይድ ከለኻ ወይ ኣብኡ ኽትሳተፍ ከለኻ ኽትስዕቦ ዘለካ ሕግታት ከውጽኡልካ ስልጣን ኣለዎም።

እቲ ትእዛዝ እቲ ናብ ቤት ትምህርቲ ኾነ ናብ ዝኾነ ንጥፈታት ቤት ትምህርቲ ዝካየደሉ ቦታ ኸይትኣቱ ወይ ኣብኡ ኸይትጸንሕ ይኽልክለካ እዩ። እቲ እትዛዝ እቲ፣ በቲ ትእዛዝ ክትቅየድ ዘየድልየካ እዋን፣ ቦታን ከባብን እንታይ ምዃኑ ዝርዝር ሓበሬታ ዘጠቓለለ ክኸውን ይኽእል እዩ።

ብዛዕባ ትእዛዝ ድሕንነት ማሕበረሰብ ቤት ትምህርቲ ዝያዳ ሓበሬታ [ኣብዚ](https://www.vic.gov.au/school-community-safety-orders) ኽርከብ ይከኣል እዩ። ትእዛዝ ድሕንነት ማሕበረሰብ ቤት ትምህርቲ እንታይ ከም ዝሰርሕ ክትርዳእ ምእንቲ ኽሕግዘካ [ኣብዚ](https://vimeo.com/723185699/0195aac2e2) ቪድዮ ኽትርኢ ትኽእል ኢኻ።

**ቅልጡፍ ትእዛዝ ንኽንደይ ዝጸንሕ እዩ?**

እቲ ትእዛዝ እቲ፣ እዞም ሕግታት ክሳዕ መዓስ ከም ዝጸንሑ እውን ይነግረካ እዩ። እቲ ትእዛዝ ዝነውሐ ክጸንሓሉ ዝኽእል እዋን 14 መዓልቲ እዩ።

**ነቲ እተዋህበኒ ትእዛዝ ክሕልዎ እንተ ኾይነ፣ ኣብቲ ቤት ትምህርቲ ዝምሃር ውሉድ ድማ እንተ ሃልዩኒ፣ እንታይ ከጋጥሞ እዩ?**

እታ ቤት ትምህርቲ ብዛዕባ እቲ ትእዛዝ ንውሉድካ ዝትንክፈሉ መገድን ንዕኡ እትኣልየሉ መገድን ተጠንቂቓ ትሓስብ እያ። እቲ ትእዛዝ ንዕኦም ካብ ምእላይ ወይ ኣብ ትምህርቶም ካብ ምሕጋዞም ደው ከብለካ ተባሂሉ ኣይግበርን እዩ።

እታ ቤት ትምህርቲ ትእዛዝ ምስ ሃበትካ ነዊሕ ከይጸንሐት 'ፕሮቶኮል ርክብን ምርካብ ሓበሬታን' ክትህበካ እያ። ብዛዕባ እዚ ኸኣ ኽግለጽ እዩ፦

* ብዛዕባ ትምህርቲ ውሉድካ ብኸመይ ከም እትሕበር
* ውሉድካ ብኸመይ ናብ ቤት ትምህርቲ ምኻድ ከም ዝቕጽልን ኣብ ንጥፈታት ቤት ትምህርቲ ብድሕንነት ክሳተፍ ከም ዝኽእልን
* ውሉድካ ደገፍን ክንክንን ምእንቲ ኽረክብ እንታይ ከም ዝገብሩ።

**ምስቲ ቕልጡፍ ትእዛዝ እንተ ዘይተሰማሚዐኸ?**

እቲ ነቲ ትእዛዝ ዝሃበ ስልጣን ዘለዎ ሰብ ነቲ ትእዛዝ ብኡብኡ ደጊሙ ኽርእዮ እሞ 'ቀጻሊ ትእዛዝ ድሕንነት ማሕበረሰብ ቤት ትምህርቲ' ኸውጽእ ወይ ነቲ ትእዛዝ ክስርዝ ክውስን ኣለዎ። ብዛዕባ ቐጻሊ ትእዛዝ [ኣብዚ](https://www.vic.gov.au/school-community-safety-orders) ኣብ ወብሳይት ክፍሊ ትምህርትን ስልጠናን ዝያዳ ሓበሬታ ኽትረክብ ትኽእል ኢኻ።

ስለምንታይ ነቲ ተግባር ከም ዝፈጸምካዮ፣ እቲ እትዛዝ ንዓኻን ንውሉዳትካን ብኸመይ ከም ዝጸልወኩም፣ ወይ ካልእ ነገራት ኣብ ዝኾነ እዋን ምሕጽንታ ከተቕርብ ትኽእል ኢኻ። ንኣብነት፣ ነቲ ስንክልና ዘለዎ ውሉድካ ናብ ቤት ትምህርቲ ክኸይድ ከሎ ምእንቲ ምድጋፉ ክትቅጽል ነታ ቤት ትምህርቲ ውሉድካ ስንክልና ከም ዘለዎ ኽትነግራ ትደሊ ትኸውን።

ናይ ጽሑፍ ምሕጽንታ ብኢመይል ወይ ብደብዳበ ናብቲ ስልጣን ዘለዎ ሰብ ክልኣኽ ይኽእል እዩ። ክትጥቀመሉ እትኽእል ኣብነት ዝኸውን ንድፊ ኣብ ዌብሳይት ክፍሊ ትምህርትን ስልጠናን [ኣብዚ](https://www.vic.gov.au/school-community-safety-orders) ኽርከብ ይከኣል እዩ።

ምሕጽንታ ኽትጽሕፍ እንተ ዘይደሊኻ፣ ብዘረባ ምሕጽንታ ኽትህብ ክትሓትት ትኽእል ኢኻ። ካልእ ሰብ እዋን ኣብ ክንዳኻ ምሕጽንታ ከቕርበልካ ክትሓትት ትኽእል ኢኻ፣ ንኣብነት፣ ንስንክልና ደገፍ ዝህበካ ሰብ ወይ ኣስተርጓሚ።

**ትእዛዝ እንተ ዘይሓልየ እንታይ የጋጥመኒ?**

ኣብቲ ትእዛዝ ንዘለዉ ሕግታት እንተ ዘይሓሊኻዮም፣ ነቲ ትእዛዝ ከም እትሕልዎ ንምግባር እታ ቤት ትምህርቲ ናብ ቤት ፍርዲ ከተመልክት ትኽእል እያ።

እቲ ቤት ፍርዲ ነቲ ትእዛዝ ብዘይ ምሕላውካ ከም እተጋገኻ እንተ ረኺቡልካ፣ እዚ ዝስዕብ ክገብር ይኽእል እዩ፦

* ናይ መቕጻዕቲ ገንዘብ ክትከፍል ክሓተካ
* ነቲ ትእዛዝ ክትሕልዎ ክሓተካ
* ነቲ ትእዛዝ ምእንቲ ኽትሕልዎ ዝተወሰነ ስጉምቲ ክትወስድ ክሓተካ
* እቲ ቤት ፍርዲ ግቡእ እዩ ኢሉ ዝኣመነሉ ካልእ ነገር ክትገብር ክሓተካ።

ነቲ ትእዛዝ ብዘይ ምሕላውካ ኣይክትእሰርን ኢኻ፣ ከም ገበነኛ ኾይንካ ኣይክትምዝገብን፣ ወይ ገበናዊ መቕጻዕቲ ኣይክውሃበካን እዩ።

**ተርጓማይ/ኣስተርጓማይ ወይ ካልእ ሓገዝ እንተ ደልየኸ?**

ተርጓማይ፣ ኣስተርጓማይ ወይ ሓገዝ ዝህብ ሰብ እንተ ኣድልዩካ፣ ነቲ ርእሰ መምህር ክትሕብሮ ትኽእል ኢኻ፣ ንሱ ድማ ሓገዝ ክትረክብ ክሕግዘካ ይኽእል እዩ።

ውሉድካ ናብ ናይ መንግስቲ ቤት ትምህርቲ ዝኸይድ እንተ ኾይኑ፣ ዝበለጸ ሓገዝ ንምርካብ ምስ ዞባዊ ቤት ጽሕፈት ክፍሊ ትምህርትን ስልጠናን ክትራኸብ ትኽእል ኢኻ።

|  |  |
| --- | --- |
| ሰሜናዊ ምብራቕ ቪክቶርያቴሌፎን፦ 1300 333 231ኢመይል፦ nevr@education.vic.gov.au  | ሰሜናዊ ምዕራብ ቪክቶርያቴሌፎን፦ 1300 338 691ኢመይል፦ nwvr@education.vic.gov.au  |
| ደቡባዊ ምብራቕ ቪክቶርያቴሌፎን፦ 1300 338 738ኢመይል፦ sevr@education.vic.gov.au  | ደቡባዊ ምዕራብ ቪክቶርያቴሌፎን፦ 1300 333 232ኢመይል፦ swvr@education.vic.gov.au  |

**ዝበለጸ ሓበሬታ እንተ ደለኹኸ?**

[ኣብዚ](https://www.vic.gov.au/school-community-safety-orders) ኣብ ዌብሳይት ክፍሊ ትምህርትን ስልጠናን ዝበለጸ ሓበሬታ ኽትረክብ ትኽእል ኢኻ።